Analiżi wara tliet elezzjonijiet Dan l-aħħar f' medda ta' tliet ġimgħat għaddejt minn esperjenza mhux komuni. Bħala saċedot Malti li ngħix parti kbira mis-sena ġewwa l-Italja sibt wiċċi ma' tliet elezzjonijiet li jolqtuni b'mod dirett: dik tal-Italja li saret bejn l-24 u l-25 ta' Frar, dik ta' pajjiżna fit-9 ta' Marzu u l-għażla tal-Papa fil-konklavi li beda fit-12 ta' Marzu. Sewwa jgħidu li fuq tlieta toqgħod il-borma! Tkun tinteressak il-politika jew le, ikollok tidħol fl-ispirtu trid jew ma tridx. Aktar maturità Kemm fil-kampanja elettorali Taljana kif ukoll f' dik ta' Malta nħoss li saru bidliet kbar. L-ewwel ħaġa li nnutajt fiż-żewġ pajjiżi kien in-nuqqas ta' posters imwaħħlin fejn ġie ġie. Ħames snin ilu kont ngħix Napli. Il-kampanja elettorali ta' dik is-sena kienet mument fejn inksew bosta ħitan b' posters politiċi. Dak iż-żmien Malta konna diġa qtajna l-posters minn mal-ħitan. Din is-sena rajt bidla kbira, rajt aktar organizazzjoni fejn jidħlu posters kemm fl-Italja kif ukoll f' Malta. Il- f' Malta għamlu suċċess imma fl-Italja għadhom jitwaħħlu posters fuq folji tal-pjanċi li jipprovdi l-kunsill. Aħna qegħdin insemmu żewġ elezzjonijiet biss sa issa, imma tajjeb niftakru fl-elezzjoni għas-suċċessur ta' Benedettu XVI. Minkejja li l-votanti għal dan tal-aħħar ma kienux il-kważi ħamsin miljun u nofs Taljan u lanqas it-tliet mitt elf Malti imma mija u ħmistax-il kardinal, xorta kien hemm min għamilha tal-kanvażer. Fuq l-istess pjanċi fejn twaħħlu l-posters tal-politiċi Taljani, ftit qabel il-konklavi, u waqt li l-gvern Taljan kien għadu ma tfassalx, dehru posters jirrikmandaw lill-Kardinal Peter Turkson bħala l-Papa li kien imiss. Ma ninsewx li qabel il-bidu tal-konklavi il-kardinali eletturi kienu jkunu jippassiġaw fit-toroq ta' Ruma fil-ħin liberu tagħhom. Għandu mnejn ukoll din il-ħaġa saret b' ċajta. L-użu tal-mezzi It-tqassim tal-fuljetti naqas ukoll f' dawn il-kampanji elettorali. Sar użu akbar mill-mezzi medjali li nsibu llum. Reklami fuq kienu l-aktar li spikkaw fil-kampanja elettorali Maltija. Iż-żewġ partit l-kbar sfruttaw kemm felħu dan il-mezz ta' komunikazzjoni. Nemmen li dan kien il-mezz l-aktar effettiv fil-kampanja elettorali li kellna ftit ġimgħat ilu. Is-suċċess tal-pubbliċità tidher minn kemm tikkonvinċi nies jixtru mill-prodott tiegħek. Kemm fl-Italja kif ukoll f' Malta il-jum ta' qabel l-elezzjoni huwa jum ta' riflessjoni u fih ma tista' ssir l-ebda propoganda politika. Għax bħal li kieku mhux kulħadd ikun iddeċieda lil min ser jivvota! Kemm hi relevanti llum din il-liġi? Mingħajr ma nqanqal trab jew bla ma nixħet melħ fuq il-ferita nixtieq nistaqsi: bil-mezzi tal-media tal-lum tista' l-forza tal-ordni tiżgura li ħadd ma jikser din il-liġi? U jekk Malti li jgħix barra l-pajjiż jitfa' kumment, ritratt jew artiklu ta' propoganda politika fuq l-internet propju lejlet l-elezzjoni min sejjer itellgħu d-Depot? Nispera li min jista' jibdel din il-liġi antikwata qiegħed jaqra dan li qed ngħid. Naqbel li dakinhar ma jsirux attivitajiet politiċi tal-massa bħal għax il-poplu jkun imxebba, imma fuq l-internet għandhom ikunu esklużi minn din il-liġi. Qiegħed insemmi dawn il-każi għax kien hemm nies li jissimpatiżżaw maż-żewġ partiti politiċi l-kbar li kienu nterrogati. L-Italja ma smajt b' ħadd li kien interrogat mill-pulizija dwar ksur ta' din il-liġi. Dwar it-tielet elezzjoni, dik tal-Papa, hemmhekk storja oħra, dawn mhux talli jkollhom jiem ta' riflessjoni qabel jivvutaw, imma jibqgħu jirriflettu fis-skiet u bogħod mid-dinja, sakemm jispiċċa l-konklavi. Nieħdu tagħlima Minn dawn il-kampanji elettorali tajjeb li niftħu għajnejna u naraw lil hinn mir-riżultati tagħhom. Tajjeb li nintebħu li llum il-poplu huwa teknoloġiku. Żgħażagħ ta' għoxrin jew ħamsa u għoxrin sena twieldu fl-era diġitali u ma jafux b'dinja differenti. Għalhekk dak kollu li huwa barra mid-dinja tagħhom iwarrbuh u ma jagħtux kasu. U dwar dan tajjeb li tiftaħ għajnejha l-Knisja wkoll. Fil-kampanja elettorali kif kont niftaħ l-account tal- tiegħi kont nara stedina biex inżur il- ta' Joseph Muscat. Fuq Facebook stajt kieku ridt nitkellem ma' Lawrence Gonzi. Il-Knisja f' Malta wkoll qegħda tipprova tadatta ruħha maż-żmien tal-informatika teknoloġika, imma għad fadlilha x'taqdef. Kuntrarjament għall-partiti politiċi, il-kampanja elettorali tal-Knisja ma tintemx. Bħal bosta Knejjes oħra fid-dinja, dik tagħna qegħda tuża l-mezzi medjali opportuni biex twassal leħinha, imma trid tara jekk il-messaġġ huwiex qiegħed jasal fejn għandu jasal, jekk il-kanal li qiegħed iwassal il-messaġġ huwiex il-kanal it-tajjeb. Inutli jkollok ilma tajjeb għax-xorb jekk il-kanal li jgħaddi minnu ma jwassalx biex dak l-ilma jinxtorob imma jwassal għal ġewwa għalqa u jintuża għat-tisqija. Nerġa ngħid li s-suċċess tal-pubbliċità jitkejjel minn kemm jiżdied il-bejgħ. U issa li għaddew l-elezzjonijiet tal-Italja, ta' Malta u tal-Kap tal-Knisja nistgħu ngħidu li erġajna għall-ħajja normli . . . . . . In-Nazzjon 27 ta' Marzu 2013